ACTA er død – liberale blokerer i EU

Den liberale gruppe i EU har valgt at stemme mod antipiratkopieringsaftalen ACTA. Det skriver Venstre i en pressemeddelelse. Begrundelsen er, at ACTA-aftalen rejser for mange ubesvarede spørgsmål, og man frygter i den liberale gruppe, at aftalen strider mod frihedsrettigheder.

»Jeg har i weekenden meddelt den danske regering ved handels- og investeringsminister Pia Olsen Dyhr og i aftes EU-Kommissionen, at den liberale gruppe stemmer imod ACTA, når vi i juni skal til afstemning i Strasbourg. Det betyder, at EU ikke kan tilslutte sig ACTA i sin nuværende form. Vi opfordrer derfor EU-Kommissionen til at indkalde til nye forhandlinger og alle lande til at standse ratificeringsprocessen,« udtaler den liberale gruppes koordinator og næstformanden i Europa-Parlamentets industriudvalg, Jens Rohde.

Han forklarer yderligere, at de liberale i EU har forsøgt at få gennemtrumfet en fortolkningsprotokol til ACTA, som garanterer, at aftalen ikke krænker national lovgivning, frihed på nettet og sikrer et minimum af retssikkerhed for internetudbyderne. Det har der ikke været muligt at få garanti for, og derfor vil de liberale ikke stemme for aftalen i juni.

I stedet for ACTA opfordrer Jens Rohde til, at man laver sektoropdelte aftaler. ACTA-aftalen dækker også en række industrier og områder.